ครม.อนุมัติให้แบงก์ลดหนี้เสียเกษตรกร50%
ที่ประชุมคณะรัฐมนตรีมีมติเห็นชอบแก้ไขระเบียบธกส. รองรับการช่วยเหลือเกษตรกรติดหนี้กองทุนฟื้นฟู โดยให้พักชำระเงินต้น 50%
1 ก.พ. 2554

ที่ประชุมคณะรัฐมนตรีมีมติเห็นชอบแก้ไขระเบียบธกส. รองรับการช่วยเหลือเกษตรกรติดหนี้กองทุนฟื้นฟู โดยให้พักชำระเงินต้น 50%
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เห็นชอบให้มีการแก้ไขกฎระเบียบของธนาคารเพื่อการเกษตรและสหกรณ์การเกษตร (ธ.ก.ส.) ให้สามารถดำเนินการตามโครงการปรับโครงสร้างหนี้และฟื้นฟูอาชีพเกษตรกร ในกองทุนฟื้นฟูและพัฒนาเกษตรกร (กฟก.) จำนวน 8 หมื่นราย ซึ่งเป็นลูกหนี้ของธนาคารรัฐ 4 แห่ง ได้แก่ ธ.ก.ส., ธนาคารอาคารสงเคราะห์ (ธอส.), ธนาคารออมสิน และธนาคารกรุงไทย โดยมีสถานะหนี้เป็นหนี้ที่ไม่ก่อให้เกิดรายได้  วันที่ 31 ธ.ค. 2552
นายวัชระ กล่าวว่า แนวทางในโครงการแก้ไขปัญหาหนี้และการฟื้นฟูอาชีพของเกษตรกร โดยให้ความช่วยเหลือเกษตรกรที่เป็นหนี้ที่ไม่ก่อให้เกิดรายได้ (NPL) ที่เป็นสมาชิกของ กฟก. และไม่เป็นสมาชิก โดยให้มีการปรับโครงสร้างหนี้ โดยการพักชำระเงินต้นครึ่งหนึ่ง หรือ 50% ของเงินกู้และดอกเบี้ยทั้งหมดไว้ก่อน โดยให้เกษตรกรผ่อนชำระต้นเงินอีกครึ่งตามงวดและระยะเวลาที่ตกลงกัน แต่ไม่เกิน 15 ปี ต้นเงินและดอกเบี้ยที่พักไว้จะรับการลดให้ทั้งหมด เมื่อเกษตรกรได้ชำระหนี้งวดสุดท้ายแล้ว
นอกจากนี้ ให้ ธ.ก.ส. แยกบัญชีธุรกรรมที่มาจากการดำเนินงานตามนโยบายของรัฐ (PSA) ออกจากบัญชีธุรกรรมปกติ เพื่อรอรับเงินชดเชยจากรัฐบาล ในกรณีที่เกิดความเสียหาย
ด้านนายลักษณ์ วจนานวัช ผู้จัดการ ธ.ก.ส. กล่าวว่า ลูกค้าที่ได้ปรับหนี้จะต้องเป็นลูกหนี้ชำระหนี้ทุกปี หากปีไหนลูกหนี้ขาดชำระ ก็จะต้องเสียสิทธิได้รับการลดหนี้ 50% ทันที และต้องกลับมาชำระหนี้จำนวนเต็มเหมือนเดิม